กอ.รมน. จังหวัดตาก จัดอบรมเจ้าหน้าที่ส่วนราชการด้านปฏิบัติการข่าวสาร เพื่อประสานงานและสนับสนุนการปฏ
ที่ห้องประชุมที่ว่าการอำเภอเมืองตาก กองอำนวยการรักษาความมั่นคงภายในจังหวัดตาก ได้จัดอบรมเจ้าหน้าที่ส่วนราชการ จำนวน 30 คน เกี่ยวกับเรื่องปฏิบัติการข่าวสาร เพื่อบูรณาการส่วนราชการในจังหวัดตาก ให้สามารถติดต่อประสานงานและสนับสนุนการปฏิบัติงานซึ่งกันและกันได้ โดยเป็นการบรรยายให้ความรู้เรื่องการปฏิบัติการข่าวสารและการประเมินเครือข่าย โดยเชิญวิทยากรผู้ทรงคุณวุฒิมาบรรยายให้ความรู้และแนวทางการปฏิบัติ 

พันเอกเสมา มังมติ รองผู้อำนวยการรักษาความมั่นคงภายในจังหวัดตาก เปิดเผยว่า การปฏิบัติการข่าวสารให้มีประสิทธิผล ต้องดำเนินการภายใต้สภาวการณ์ที่หลากหลายและต่อเนื่อง ตั้งแต่ก่อนการปฏิบัติการ ไปจนถึงช่วงที่การปฏิบัติการได้เริ่มขึ้นแล้ว และต้องดำเนินการในทุกระดับ โดยเป็นการปฏิบัติการทั้งทางด้านการข่าวกรอง การรักษาความปลอดภัยข้อมูลข่าวสาร ไปจนถึงการปฏิบัติการจิตวิทยา เป้าหมายหลักของปฏิบัติการข่าวสาร คือ “การสร้างอิทธิพลต่อการตกลงใจของกลุ่มเป้าหมาย” จำเป็นต้องมีการสร้างความน่าเชื่อถือด้วยการเผยแพร่ข้อมูลข่าวสารที่เป็นจริงและเป็นประโยชน์ ควบคู่ไปกับการปกปิดและการลวงด้วย เพราะไม่ว่าจะโหมโฆษณาชวนเชื่อด้วยข้อมูลบิดเบือนเพียงใด ก็ยังเป็นสิ่งเลื่อนลอยที่ไม่ยั่งยืนและจับต้องไม่ได้ ทำได้เพียงแค่สร้างความสับสนและสร้างความเข้าใจผิดในระยะสั้นเท่านั้น นอกจากนี้เมื่อเรื่องบิดเบือนถูกจับได้จะส่งผลต่อความน่าเชื่อถือของแหล่งข้อมูลอีกด้วย แต่ข้อมูลที่จับต้องได้และใช้ได้ผลดีกว่าการโฆษณาชวนเชื่อใดๆ ก็คือความจริงที่ถูกที่และถูกเวลานั่นเอง